Id-Deputata Laburista Rosianne Cutajar issejħet għat-tieni u l-aħħar darba biex tidher quddiem l-Assemblea Parlamentari tal-Kunsill tal-Ewropa u twieġeb il-mistoqsijiet tiegħu hekk kif qed tkun akkużata mill-istess Assemblea li kissret il-kodiċi ta' etika tad-Deputati meta kienet qed tgħin lil Yorgen Fenech jixtri proprjetà ta' €3.1 million fl-Imdina. Dan huwa l-aħħar ċans li qed tingħata Cutajar wara li kienet issejħet darb'oħra u baqgħet ma marritx. Jidher li Cutajar kienet bagħtet ittra lill-Kumitat tal-Assemblea, iżda l-kontenut tagħha mhuwiex magħruf. Il-Kumitat qal li ħa nota ta' din l-ittra, madanakollu qal li Cutajar ma laqgħetx l-istedina tiegħu u għalhekk reġa' talabha tidher quddiemu u twieġeb il-mistoqsijiet. Din l-Assemblea tiġbor fiha għadd ta' Deputati Parlamentari ta' diversi pajjiżi membri tal-Kunsill tal-Ewropa. Kien f'April li għadda meta l-eks rapporteur tal-Kunsill tal-Ewropa, dwar l-assassinju ta' Daphne Caruana Galizia, Pieter Omtzigt, kiteb lil Kumitat biex jinvestiga lil Cutajar. Hi kienet għamlet diskors fl-istess Assemblea fejn ikkritikat ir-rapport tiegħu, partikolarment meta hu jsemmu l-kumpanija 17 Black, li s-sid tagħha huwa Yorgen Fenech. Huwa qed jisħaq li kien hemm possibbilità ta' kunflitt ta' interess minħabba r-rabta tagħha ta' Fenech. Cutajar kienet irriżenjat b'mod temporanju minn minn Segretarju Parlamentari wara allegazzjonijiet li ħadet flus b'rabta ma' dan il-ftehim mingħand l-istess Fenech. Cutajar dejjem ċaħdet li rċeviet senserija u li dan id-dħul ma ddikjaratux fid-dikjrazzjoni tal-assi. Hi kienet qalet li €9,000 li rċeviet mingħand Yorgen Fenech kienu rigal ta' għeluq snina. Is-sid tal-proprjetà qed jisħaq li Cutajar ħadet €46,500 f'sesnerija u qed ifittixha għax iridhom lura. Il-Kummissarju għall-Istandards fil-Ħajja Pubblika, George Hyzler, ma kienx emminha u saħaq li kisret il-kodiċi tal-etika meta ma ddikjaratx dan id-dħul. Kien dan li wassal biex ir-riżenja tagħha ssir waħda permanenti.